Naapurin nuori isäntä veteli hokkareilla kuin olisi ollut jääkiekkokaukalossa, videon ideanikkari Ahti-Pekka Vornanen kuvaa tien kuntoa.

Pohjoissavolaisten maanviljelijöiden luisteluprotesti toi vauhtia tien pitoon.

Vieremällä maanviljelijät suivaantuivat siitä, että Kauppilanmäentie on kuin luistelurata. Puhelut teistä vastaavalle Destialle ovat kaikuneet tähän asti kuuroille korville.

– Eivät ne usko mitään, luisteluprotestin puuhamies ja ideanikkari Ahti-Pekka Vornanen valittelee.

Niinpä vieremäläiset isännät tempaisivat. He julkaisivat videon, josta näkee, miten helposti luistelu onnistuu Vieremän Kauppilanmäentiellä.

Savon Sanomat julkaisi torstai-iltana verkkosivuillaan videon, jossa Kauppilanmäentien varressa asuva maanviljelijä Lassi Heiskanen painelee hokkareilla pitkin tietä.

– Lähdin illalla kylille kello 19 ja tie oli kuin luistelurata. Kun tulin takaisin kello 21, tie oli niin hyvin hiekoitettu, että nyt siellä ei pysty luistelemaan yhtään. Ei kyllä autokaan luistellut yhtään. Kun polkaisin jarrua, heti toppasi.

Ahti-Pekka Vornanen sai kimmokkeen videon tekoon tiistaina, kun hän joutui käymään autolla 350 kilometrin päässä Seinäjoella.

Tiet olivat liukkaita. Vornaselle sattui kotiinpaluumatkalla kolme täpärää tilannetta.

Ensimmäinen rysäys oli Vornasen mukaan Alajärvellä noin tunnin ajomatkan päässä Seinäjoelta.

– Ajaa hiljaa verryteltiin 80 kilometriä tunnissa, kun joka paikassa oli liukasta. Edessä oleva Toyota Corolla tempaisi hirven kanssa kolarin.

Auto meni lunastuskuntoon, Vornanen kertoo. Kuljettajalle ei käynyt mitään.

– Siitä kun lähdin taipaleelle, niin 15 minuuttia kerkesin ajaa, kun eteen hyppäsi kolme metsäpeuraa.

Vornanen soitti siinä vaiheessa kotiin, että nyt on ”pirulainen niin vaarallista, että pitää ajaa hiljaa”.

Vornanen ajatteli, että on isommilla teillä on helpompaa. Hän lähti ajamaan nelostietä Viitasaarelta pohjoiseen.

Viitasaaren ja Pihtiputaan rajalla oli rekan ja henkilöauton kolari. Tie oli poikki. Vornasen piti kiertää Kuopion suunnasta kotiin.

Vornanen tuli Keiteleen ja Pielaveden kautta kotiin. Pielaveden mutkaisella tiellä piti ajella varovasti, ”ettei auto karkaa lepikkoon”.

– Kun tulin kotiin, puhuin naapurin nuoren isännän kanssa. Lassi kertoi keskustelleensa emännän kanssa, että pitäisi käydä luistelemassa Kauppilanmäentiellä. Se on niin liukas.

– Sanoin, että kun tulen kotiin, etsitään hokkarit.

Puolitoista kilometriä luistelurataa

Videolla esiintyy naapurin isäntä Lassi Heiskanen.

Heiskanen luisteli viimeksi kouluaikoina, kymmenen vuotta sitten.

– Kuten videolta näkyy, Lassilla ei ole minkäänlaisia vaikeuksia pysyä pystyssä. Hän veteli kuin olisi ollut jääkiekkokaukalossa.

– Jokainen muistaa kouluajoista, että jos yksi hiekanmuru sattuu terään, on turvallaan välittömästi.

Kauppilanmäentiellä ei ollut yhtään hiekkaa. Lassi Heiskanen olisi voinut luistella vaikka puolentoista kilometrin matkan.

Ahti-Pekka Vornanen kertoo, että hän on yrittänyt saada Destiaan yhteyttä ja saada hiekoitusta.

­

– Soitin viime vuonna tiemestarille. Hän sanoi, että hän on tottunut saamaan palautetta. Sanoin, että sinulla taitaa olla kukkakaalikorvat niin kuin painijalla.

Ahti-Pekka Vornanen sanoo, että hän kyllä osaa tarvittaessa ajaa hiljaisesti. Liukkailla teillä häntä pelottaa, kun hirviä ja peuroja voi pomppia edessä.

– Minua myös pelottaa, että jos vastaantuleva rekassa kärry karkaa. Mitä silloin teet. Saavat omaiset pitää hautajaiset.

Vieremällä julkisuus teki tehtävänsä. Kauppilanmäentiellä on nyt hieno hiekoitus.

– Eilen viljelijäkollegat viisastelivat Facebookissa, että heidänkin pitää lähteä hokkareilla luistelemaan, jotta alkaisivat hiekoittaa Amerikantietä.

­

Amerikantie on Vieremän kirkonkylältä Kiuruveden suuntaan lähtevä kantatie.

”Joku kokee ne liukkaiksi”

Destian Pohjois-Savon työpäällikkö Hannu Lukkari selvittää, että Vieremän teitä aurataan ja tasataan talven aikana. Destialla ovat tietyt laatuvaatimukset, joiden mukaan tietä hoidetaan. Teitä hiekoitetaan silloin, kun havaitaan, että on liukkautta.

– Talvella tiet ovat jäisiä ja polanteisia. Joku kokee ne liukkaiksi.

Lukkarin mukaan tienkäyttäjiltä ei ole tullut paljon palautetta Kauppilanmäen liukkaudesta.

Torstaina Destian työnjohto sai yhteydenottoja tiestä ja päätti lähettää hiekoitusautot paikalle.